Diari Oficial de la Generalitat Valenciana


Sumari del DOGV 8621, del 27-08-2019 (2019/8287)

Aprovació de la resolució d'informe ambiental i territorial estratègic de la modificació puntual 42 del Pla general de Borriana.
--------------------------------------------------------------------------------------------------------------------------------

### Dades del document

Número de DOGV
:   8621

Data del DOGV
:   27-08-2019

Secció del DOGV
:   V. ANUNCIS - C) ALTRES ASSUMPTES

Número del document
:   2019/8287


Organisme emissor
:   Ajuntament de Borriana

Tipus de document
:   Anunci

Aprovació de la resolució d'informe ambiental i territorial estratègic de la modificació puntual 42 del Pla general de Borriana. [2019/8287]  
L'Alcaldia Presidència, el 29 de juliol de 2019, ha adoptat la següent resolució: Decret de l'Alcaldia 2019-2687.  
  
Resolució d'informe ambiental i territorial estratègic de la modificació puntual núm. 42 del Pla general de Borriana.  
  
Vist el document inicial estratègic de la modificació puntual núm. 42 del Pla general de Borriana, presentat en data 22 de març de 2019 (RE 3859 - exp. 377/2019) per Silvia Amiguet Martínez, i tenint en compte:  
  
I. Legislació aplicable  
L'avaluació ambiental és l'instrument de prevenció que permet integrar els aspectes ambientals en la presa de decisions de plans i programes, incorporant criteris de sostenibilitat que garantisquen una adequada prevenció dels impactes ambientals concrets que es puguen generar, al mateix temps que estableix mecanismes de correcció o compensació.  
  
Aquesta obligatòria avaluació de les repercussions de determinats plans i programes en el medi ambient es va establir per la Directiva 2001/42/CE del Parlament Europeu i del Consell, de 27 de juny de 2001; i la seua transposició a l'ordenament jurídic espanyol es materialitza en la Llei 21/2013, de 9 de desembre, de l'Estat, d'avaluació ambiental.  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en el seu article 22 que els instruments d'ordenació territorial i urbanística estan sotmesos a avaluació ambiental de conformitat amb el que es preveu en la legislació d'avaluació ambiental.  
L'avaluació ambiental i territorial estratègica dels plans i programes es recull en la nostra normativa autonòmica en la Llei 5/2014, de 25 de juliol, d'ordenació del territori, urbanisme i paisatge (d'ara endavant, LOTUP), que regula una tramitació ambiental i urbanística unificada, distingint dos tipus de procediments, ordinari i simplificat, d'avaluació ambiental i territorial estratègica, sent l'òrgan ambiental i territorial el que resoldrà sobre aquests casos tenint en consideració els criteris de l'annex VIII d'aquesta llei.  
  
II. Planejament vigent  
El Pla general de Borriana es va aprovar definitivament mitjançant la Resolució de data 21 d'abril de 1995, del conseller d'Obres Públiques de la Generalitat Valenciana. L'acord d'aprovació es va publicar en el BOP de 30 de maig de 1995, i les normes urbanístiques, en el BOP de 3 de juny del mateix any (BOP 30.05.1995 i 03.06.1995).  
El Pla general de Borriana va ser objecte d'avaluació ambiental (expedient 6/1202-PBV) i es va emetre declaració d'impacte ambiental en data 10 d'abril de 1995, amb condicionants.  
L'homologació global del Pla general de Borriana a la Llei 6/1994, reguladora de l'activitat urbanística (LRAU), va ser aprovada definitivament per la Comissió Territorial d'Urbanisme de Castelló en la sessió de 12 de desembre de 2003, i constitueix aquesta homologació el planejament vigent del municipi.  
El Pla general no està adaptat ni homologat a les previsions de la LOTUP.  
  
III. Modificació puntual núm. 42 del Pla general de Borriana: objecte i característiques.  
Tal com es recull en la documentació aportada i ha estat informat per l'arquitecte municipal, la modificació puntual núm. 42 del Pla general de Borriana té per objecte possibilitar l'establiment de vials privats, per a donar accés a parcel·les sense front de via pública en la subzona UFH d'habitatge unifamiliar en filera o agrupat, mitjançant la formulació d'un estudi de detall.  
La modificació proposada afecta documents escrits del Pla general amb eficàcia normativa, en particular i en termes anàlegs a l'article 6.28.2.e relatiu a la subzona UFA d'habitatge unifamiliar aïllat o apariat, afig un nou apartat a l'article 6.26.2 de les normes urbanístiques del Pla general, del següent tenor literal:  
«f) Quan en un conjunt d'habitatges unifamiliars de tipologia en filera o aïllada, calga establir vials privats per a donar accés a parcel·les sense front de via pública, serà obligatòria la formulació d'un estudi de detall que inclourà, a més d'aquests vials, la parcel·lació prevista. L'ample mínim d'aquests vials privats serà de 6 m. El nombre màxim d'habitatges possibles serà d'un per cada 200 m² de superfície del total de l'actuació, o fracció superior a 150 m², subjectes a les condicions establides per a aquesta subzona UFH. La superfície mínima de parcel·la vinculada a cada habitatge no podrà ser, en cap cas, inferior a 125 m², dels quals un mínim de 40 m² estaran lliures d'edificació, constituint una àrea enjardinada. Els habitatges quedaran subjectes a les condicions establides per a aquesta subzona UFH, amb l'excepció que les distàncies mínimes de reculada a carrer i a llindes laterals vindran definides pel mateix estudi de detall de parcel·lació, que respectarà una distància mínima de 2 metres als esmentats llindes.»  
La modificació no afecta els plans d'ordenació.  
L'arquitecte municipal ha emés un informe favorable sobre l'esmentada proposta de modificació, i assenyala que no incideix sobre l'ordenació estructural -sinó que únicament es refereix a l'ordenació detallada de planejament-, no afecta el sòl dotacional públic, no altera l'aprofitament lucratiu i no incrementa l'edificabilitat residencial prevista en el planejament.  
Per la qual cosa, tenint en consideració les característiques de la proposta, la ubicació i el reduït àmbit sobre el qual actua, no estima preceptiu acompanyar a la modificació puntual cap dels documents, estudis, avaluacions, informes o memòries complementàries, inclosa la no-necessitat d'acompanyar un estudi d'integració paisatgística.  
  
D'aquesta forma, la modificació del planejament general que s'avalua quedaria emmarcada dins dels supòsits recollits en l'apartat 1r de l'article 48.c LOTUP, en la mesura en què afecta únicament i exclusivament l'ordenació detallada de sòl urbà definida en la Llei 5/2014, de 25 de juliol.  
IV. Identificació i valoració de possibles efectes sobre el medi ambient. Consultes realitzades:  
Tenint en consideració les característiques de la modificació del planejament general proposada, conten en l'expedient els informes emesos per la Policia Local de Borriana i pels serveis tècnics municipals, que permeten a l'òrgan ambiental determinar el procediment d'avaluació ambiental -ordinari o simplificat- que cal seguir.  
«L'informe de la Policia Local de Borriana, de 30 de maig de 2019, assenyala que la modificació plantejada no preveu cap problemàtica especial, tenint en compte que «els vials als quals ens referim serien de caràcter privat per a donar accés a algunes parcel·les que manquen de comunicació amb la via pública, per la qual cosa el trànsit seria el mínim (a tot estirar, el que suporta un vial de tipus local, en termes d'ordenació del trànsit).»  
Per la seua part, l'informe de l'arquitecte municipal de 3 d'abril de 2019 considera que resulta d'aplicació el procediment simplificat d'avaluació ambiental i territorial estratègica, ja que s'està dins dels supòsits de l'apartat 3 de l'article 46 de la LOTUP. A aquest efecte, ha comprovat que en la documentació presentada s'inclou el contingut dels números 1 i 2 de l'article 50 de la LOTUP.  
Així mateix, l'esmentat informe tècnic justifica que, atés que la modificació no presenta valors afectats per la seua legislació sectorial, és innecessari efectuar una consulta a altres administracions sectorials competents en matèria de carreteres o viari urbà, mobilitat, paisatge, gestió de residus, protecció de recursos hídrics, vies pecuàries, afecció d'inundabilitat, acústic o altres.  
Per tot això es conclou que, d'acord amb els criteris de l'annex VIII de la LOTUP, la modificació puntual núm. 42 del Pla general de Borriana no té efectes significatius sobre el medi ambient i el territori atés que la modificació avaluada no estableix el marc per a projectes i altres activitats subjectes a avaluació d'impacte ambiental; no influeix en altres plans i programes; no té incidència en el model territorial vigent en el municipi i no produeix increment en el consum de recursos; sent procedent que se sotmeta al procediment d'avaluació ambiental i estratègica simplificat.  
  
V. Òrgan competent  
D'acord amb l'article 48.c de la LOTUP, l'òrgan ambiental i territorial realitza l'anàlisi tècnica dels expedients d'avaluació ambiental i territorial, formula les declaracions ambientals i territorials estratègiques i, en col·laboració amb l'òrgan promotor i substantiu, vetla per la integració dels aspectes ambientals, al costat dels territorials i funcionals, en l'elaboració del pla o del programa.  
L'apartat c de l'article 48 de la LOTUP relaciona els següents supòsits en els quals l'òrgan ambiental i territorial serà l'ajuntament del terme municipal de l'àmbit del planejament objecte de l'avaluació ambiental:  
1. En els instruments de planejament urbanístic que afecten únicament i exclusivament l'ordenació detallada del sòl urbà definida en la LOTUP.  
2. En els instruments de planejament urbanístic que, en el desenvolupament de planejament avaluat ambientalment, afecten únicament i exclusivament l'ordenació detallada del sòl urbanitzable definida en la LOTUP.  
3. En els instruments de planejament urbanístic que afecten únicament i exclusivament l'ordenació estructural del sòl urbà que compte amb els serveis urbanístics efectivament implantats, sense modificar l'ús dominant de la zona establida en l'ordenació estructural.  
  
Ha quedat dit en els informes emesos que la modificació puntual núm. 42 del Pla general de Borriana afecta únicament i exclusivament l'ordenació detallada de sòl urbà, sense que tinga efectes significatius sobre el medi ambient i el territori, per la qual cosa, d'acord amb aquesta nova redacció legal i per al present procediment, la competència d'òrgan ambiental i territorial correspon a l'Ajuntament de Borriana.  
  
De l'articulat de la Llei 7/1985, de 2 d'abril, reguladora de les bases de règim local (LRBRL), resulta que la competència en matèria d'avaluació ambiental territorial i estratègica no està assignada a cap òrgan, per la qual cosa, sobre la base de la competència residual atorgada per l'article 21.1.s d'aquest text legal, és l'Alcaldia Presidència de la corporació la que té, en el present procediment, la condició d'òrgan ambiental i territorial municipal.  
A fi d'assistir l'Alcaldia Presidència en aquesta funció, el Ple de l'Ajuntament va acordar en data 12 de gener de 2017 (BOP 06.05.2017) la constitució de la comissió d'avaluació ambiental de l'Ajuntament de Borriana, com a òrgan col·legiat de caràcter tècnic que realitza l'anàlisi dels expedients d'avaluació ambiental i territorial i formula i eleva a l'Alcaldia les propostes de resolució com a òrgan ambiental i territorial municipal.  
Per tot això, vista la proposta de resolució de la comissió d'avaluació ambiental en la qual, atesa l'escassa incidència observada en els informes precedents, s'estima que és suficient la tramitació de l'avaluació ambiental i territorial estratègica simplificada per a determinar que la proposta de modificació puntual núm. 42 del Pla general de Borriana, presentada en data 22 de març de 2019 (RE 3859) per Silvia Amiguet Martínez, no té efectes significatius sobre el medi ambient i el territori; aquesta Alcaldia Presidència, d'acord amb el que es preveu en l'article 51 de la Llei 5/2014, de 25 de juliol, d'ordenació del territori, urbanisme i paisatge, resol:  
Primer. Emetre un informe ambiental i territorial estratègic de la modificació puntual núm. 42 del Pla general de Borriana, i resoldre l'avaluació ambiental i territorial estratègica pel procediment simplificat per considerar que aquesta modificació no té efectes significatius sobre el medi ambient i el territori, d'acord amb els criteris establits en l'annex VIII de la LOTUP, els informes tècnics que consten en l'expedient i la proposta de la comissió d'avaluació ambiental de l'Ajuntament de Borriana; sense que siga procedent establir condicions ambientals.  
  
Segon. Donar compte de la present resolució al Ple de l'Ajuntament, com a òrgan substantiu, i indicar la procedència de continuar la tramitació de la modificació puntual núm. 42 del Pla general de Borriana d'acord amb els articles 57 i concordants del capítol III del títol III del llibre I de la LOTUP.  
Tercer. Ordenar la publicació de la present resolució de l'informe ambiental i territorial estratègic pel procediment simplificat en el Diari Oficial de la Generalitat Valenciana, i deixar constància que l'informe ambiental i territorial estratègic perdrà la vigència i cessarà en la producció dels efectes que li són propis si, una vegada publicat en el DOGV, no s'haguera procedit a l'aprovació del document avaluat en un termini màxim de quatre anys des de la publicació.  
Quart. Notificar-ho a la interessada i fer constar que, contra la present resolució, no es pot interposar cap recurs, sense perjudici dels que, si escau, siguen procedents contra l'acte que aprove la modificació de l'instrument de planejament en tramitació.  
  
Borriana, 20 d'agost de 2019.- L'alcaldessa presidenta: María José Safont Melchor.